Нэхъыжь-нэхъыщIэкIэ
Нэхъыжьхэмрэ щIалэгъуалэмрэ я зэхуаку куэдрэ зэгурымыIуэныгъэ къыдохуэ. ЛъэныкъуитIми загъэзахуэ.
Еууей, иджырей щIалэгъуалэри…», жаIэу зэхыдох. Я зыхуэпэ, я псэлъэ, я зыщIыкIэ теухуауэ абыхэм яхуэшхыдэр куэд мэхъу. Пэжщ, гъэсэныгъэкIэ иримыкъуахэр мащIэкъым. Ауэ… Нэхъыжь-нэхъыщIэкIэ Iуэхум убгъэдыхьэрэ, щIэм «щапхъэ» зытрахын хуей нэхъыжьыIуэхэм я дежкIэ къыщыщIэбдзэмэ-щэ?! Абыхэм дакIэлъыплъыным гугъущи дыдехьынукъым, цIыхубэ транспортым уитIысхьэрэ къэувыIэпIэ зытхухым къриубыдэ гъуэгуанэ зэпыпчмэ аращ.
«НэхъыщIэхэр къэтэджу дагъэтIысыркъым», — жаIэу абы щотхьэусыхэ. Хэти къэтэджыркъым, хэти къотэдж. УщрохьэлIэ мыпхуэдэ теплъэгъуэ: Ипхъу балигъ и гъусэу къитIысхьа цIыхубзыр игъэтIысыну «зыгуэрым» ипхъу къэтэджамэ, а тIысыпIэр езым зылъимыгъэсу и быныр иригухыу. Абы щыгъуэми, къэтэджамрэ тIысамрэ ныбжькIэ зрагъэхь щымыIэу. Апхуэдэ цIыхубзхэращ щхьэщэ хуащIу тIысыпIэр лъагъэсыну зыхуэзыгъэфэщэжри.
Маршруткэ кIуэцIым щрагъэкIуэкI псалъэмакъхэр-щэ?! ЗэрыцIыху зытIущ зэ-гъусэу къитIысхьамэ е зэхуэзэжамэ, я унагъуэхэм Iуэхуу илъыр абдеж къыщраунэщIыкI. Я Iыхьлы къишами, я гъунэгъу къекIуэкIами, зыгуэр япщэфIами, жьыщIами, я джэдур лIами… Псоми топсэлъыхь. Абдеж я цIыхугъэ щримыхьэлIэрэ, абы щыгъуэми хэкIыпIэ къагъуэт — ягу къокIыж телефоныр къызэрыунэхуар. Аращи, телефонкIэ ину мэпсалъэ: и къуэм щотхъу, и нысэм йобг, гъунэгъур иукIыну жеIэ. АпщIондэху, абы къыбгъурысхэм я щхьэр здахьын ягъуэтыркъым, я къэувыIэпIэр къахуэмыгъэсу щысщ.
Апхуэдэхэм я маршруткэ къэгъэувыIэкIэр-щэ?! КъэувыIэпIэм нэса-нэмыса яIэкъым, зы лъэбакъуи лейуэ ямычыжын хуэдэу, жыхуаIэ дыдэм къыщыхуамыгъэувыIэмэ, рулым дэсыр бий ящIынущ. «Мыбдеж къыщыпхуэзгъэувыIэну сыхуиткъым» къыжриIэмэ, — «Уэ уи къалэнщ сэ сыздыхуейм сыщибгъэкIыну» — аращ жэуапыр. Бжэр ину къызэрырадзылIэм къищынэмыщIауэ, ябгэхэм къахокI шофёрым ехъуэнхэр. Езыр апхуэдэу йожьэж, къэнахэм абы и пIэкIэ укIытэныр къалъос. Ар унэм дыхьэжмэ, цIыху игъэсэн хуейуэ къыпоплъэ. Апхуэдэ цIыху дапщэ шофёрым махуэм къриубыдэу ишэчыр?
«ЩIалэгъуалэм я тхьэкIумэм наушникыр иIуауэ маршруткэм исщ», жаIэ. АтIэ, апхуэдиз гуемыIум и тхьэкIумэр иригъэуIэ нэхърэ, макъамэ едаIуэмэ нэхъыфIкъэ?
Пэжщ, щIэблэм яхэтщ нэмысыр зи хамэхэр, ауэ нэхъыжьхэм щIыкIэншэу зыщащIри екIуркъым.
Гугъуэт Заремэ.
